Minacki teater

Minacki teater on vabaõhuteater Inglismaal Cornwalli krahvkonnas Porthcurno külas. Mandri-Inglismaa läänepoolseim punkt Land’s End jääb teatrist kuue kilomeetri kaugusele. Teater asub järsul mäeküljel, kus astmeliselt tõusvatelt istmeridadelt avaneb vaade alla lavale ja merele. Teatrihooaeg kestab aprillist septembrini ning hooaja jooksul tuuakse lavale erinevaid muusika- ja draamalavastusi. Ajalugu Minacki teatri esimene etendus, William Shakespeare’i “Torm”, toimus 16. augustil 1932. aastal. Teatri asutajaks oli Rowena Cade, kes pakkus kohalikule teatritrupile etenduste läbiviimiseks oma kaljusel mäenõlval asuvat aeda. Esimesele etendusele eelneval aastal kujundasid Rowena Cade, tema aednik Billy Rawlings ja nende abilised mäeküljele lava ja publikule istmed. Kõike seda tehti käsitsi. Muuhulgas raius ja uuristas Rowena Cade kividesse keerulisi mustreid ning paljudel istmetel on kirjas Minacki teatris lavale toodud näidendite pealkirjad ja esietenduste kuupäevad. Teise maailmasõja ajal teater ei tegutsenud, sest hävis sõjas peaaegu täielikult. Pärast sõda tuli kõik uuesti üles ehitada. Teater avati jälle 1949. aastal ning Rowena Cade veetis kogu oma elu seda täiustades. Teatris on aastate jooksul etendunud sadu draama- ja muusikalavastusi, toimunud kontserte ning näidatud vabaõhukino. Palju kordi on lavale toodud erinevaid William Shakespeare’i näidendeid (“Torm”, “Windsori lõbusad naised”, “Suveöö unenägu”, “Kaheteistkümnes öö”, “Hamlet”, “Macbeth” jt) ning W.S.Gilberti ja Arthur Sullivani koostööna valminud oopereid (“Penzance’i piraadid”, “HMS Pinafore”, “Mikaado”, “Ruddigore”, “Iolanthe”). Minacki teatri aed Minacki teatri ülemistele astmetele rajas Rowena Cade aia, kus Cornwalli sooja ja maheda kliima toel kasvavad paljud taimed, mida mandri-Inglismaal üldiselt kasvamas ei näe. Näiteks leiab aiast mitmeid Lõuna-Aafrikast ja Lõuna-Ameerikast pärit taimi. Peenrad on nimetatud William Shakespeare’i loomingust tuttavate tegelaste järgi. Aed on avatud aasta läbi ning soovi korral saab seal peaaednikega koos ringi jalutada. Viited